Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Коалиција на здруженија на граѓани “Сите за правично судење“ Скопје, поднесена преку Дарко Аврамовски, Извршен директор против Решението на Судскиот совет на Република Северна Македонија, по предметот Барање за пристап до информации од јавен карактер, на 14.03.2024 година го донесе следното

 **Р Е Ш Е Н И Е**

**1**.Жалбата изјавена од Коалиција на здруженија на граѓани “Сите за правично судење“ Скопје, поднесена преку Дарко Аврамовски, Извршен директор против Решението на Судскиот совет на Република Северна Македонија бр.11-354/2024-2 од 21.02.2024 година, заведена во Агенцијата под бр.08-39 на 29.02.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**

**2.Решението на Имателот на информации бр.11-354/2024-2 од 21.02.2024 година СЕ ПОНИШТУВА.**

**3.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

 **О Б Р А З Л О Ж Е Н И Е**

Коалицијата на здруженија на граѓани “Сите за правично судење“ Скопје, како што е наведено во Жалбата на 07.02.2024 година поднела Барање за пристап до информации од јавен карактер до Судскиот совет на Република Северна Македонија, заведен во Судскиот совет под бр.11-354/1 со кое побарала електронски запис од следната информација:

„Примерок од листинзите за гласање на членовите на Судскиот совет на Република Северна Македонија за сите точки од дневниот ред за 464-та седница на Советот одржана на 15.11.2023 година“.

Постапувајќи по Барањето, Имателот на информации, како што се наведува во Жалбата, на Барателот му доставил Решение бр11-354/2024-2 од 21.02.2024 година, со кое го одбил пристапот до бараните информации. Во Решението се наведува дека: “...Судскиот совет на Република Северна Македонија како имател на информации од јавен карактер...постапувајќи во смисла на член 3 став 1 алинеа 6 и член 6 став 1 точка 2 од Законот за слободен пристап до информации од јавен карактер в.в со член 4 став 1 точка 1 и 2 од Законот за заштита на личните податоци спроведе тест на штетност. Во спроведената постапка “тест на штетност“ .... утврди дека со истите би се повредиле основните слободи и права на членовите на Судскиот совет на Република Северна Македонија, како физички лица, а особено правото на приватност и правото на сигурност и тајност на личните податоци. По разгледување на резултатите од спроведениот тест на штетност, ......Судскиот совет на Република Северна Македонија смета дека доколку бараните информации бидат доставени ќе се наштети на личниот интегритет на членовите на Судскиот совет на Република Северна Македонија чии начин на гласање по одредено прашање од надлежност на Советот е предмет на барањето и ќе се наруши нивното право на приватност ...... заштитата на личните податоци на членовите на Судскиот совет на Република Северна Македонија преовладува над сите други интереси, па штетните последици врз интересот кој се заштитува се поголеми во однос на јавниот интерес....При одлучувањето Советот ја имаше предвид и одредбата од чл.10 ст.1 алинеа 1 од Законот за заштита на личните податоци ....“.

Незадоволен од наведеното Решението, Барателот на информации до Агенцијата на 29.02.2024 година достави Жалба, заведена под бр.08-39. Во Жалбата меѓу другото е наведено „...Од страна на Советот е донесено решение со кое барањето се одбива......кога Советот одлучува за избор на претседател на суд или избор на судија јавноста не може да биде исклучена во ниеден случај....седницата беше следена од страна на јавноста....Советот одлуките ги донесува со гласање, по пат на притискање на копче, преку електронскиот систем за гласање....На дисплејот во салата за седници се наведени имињата на членовите на Советот и начинот на нивното гласање, освен ако со закон не е поинаку уредено....сметаме дека решението со кое барањето за слободен пристап до информации од јавен карактер е одбиено неосновано ...бидејќи нивната работа при вршење на јавна функција е од јавен интерес и преовладува над приватниот интерес....“.

Агенцијата со електронски допис бр.08-39 од 29.02.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата достави Одговор на жалба бр.11-354/2024-4 од 07.03.2024 година, во кој наведува дека „....Барањето е одбиено согласно член 6 став 1 точка 2 од Законот за слободен пристап до информации од јавен карактер од причини што станува збор за личен податок.....Неспорно е дека членовите на Судскиот совет на Република Северна Македонија се јавни личности и вршат јавна функција, но одлука за одбивање на барањето за слободен пристап ....е донесена со цел да се заштити личниот интегритет на членовите на Советот кој што може да биде загрозен преку обработка на личниот податок кој би бил доставен, во конкретниот случај начинот на гласање на секој член преку изјаснување „За“ или “Против“ за секоја поединечна точка од дневниот ред......Наводите на жалителот кои се однесуваат на чл.13 ст.1 од Деловникот на Судскиот совет на РСМ, Советот не ги спори. Имено, неспорно е дека членот 13 ст.1 од Деловникот покрај останатао предвидува дека на дисплејот во салата за седници се наведени имињата на членовите на Советот и начинот на гласање. Освен ако тоа со закон не е поинаку уредено, но во моментот нема техничка можност одлучувањето и гласањето на членовите да се спроведува на овој начин..... “. Во прилог го достави Решението бр.11-354/2024 од 21.02.2024 година со кое Барањето за пристап до информации од јавен карактер се одбива.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите расположливи списи по предметот, истата **ЈА УВАЖИ, Решението на Имателот на информации бр.11-1131/2023-2 од 08.06.2023 година го поништи и предметот го врати на повторно постапување пред првостепениот орган,** поради следното:

Агенцијата утврди дека Имателот на информации иако постапил согласно член 20 став 1 од Законот за слободен пристап до информации од јавен карактер, донел Решение со кое Барањето го одбива, неосновано повикувајќи се на исклучок од слободниот пристап до информации наведен во член 6 став 1 точка 2 од Законот за слободен пристап до информации од јавен карактер.

Согласно член 4 став 1 од Законот за заштита на личните податоци „Личен податок“ е секоја информација која се однесува на идентификувано физичко лице или физичко лице кое може да се идентификува (субјект на лични податоци), а физичко лице кое може да се идентификува е лице чиј идентитет може да се утврди директно или индиректно, посебно врз основа на идентификатор како што се име и презиме, матичен број на граѓанинот, податоци за локација, идентификатор преку интернет, или врз основа на едно или повеќе обележја специфични за неговиот физички, физиолошки, генетски, ментален, економски, културен или социјален идентитет на тоа физичко лице“.

Конкретно, податоците за вршителите на јавна функција се информации од јавен карактер. Судиите се јавно именувани личности и нивните податоци вклучително и податоци од вршењето на јавната функција треба да бидат достапни до јавноста, односно достапни и на веб-страницата на Имателот на информации, освен заштитените лични податоци како матичен број, расно или етничко потекло, верско или друго уверување, податоци за здравјето, бројот на приватниот мобилен или фиксен телефон и друго, кои во случајот барателот не ги бара.

Согласно член 3 алинеја 2 од Законот за слободен пристап до информации од јавен карактер **„информација од јавен карактер“** е информација во која било форма што ја создал или со која располага имателот согласно со неговите надлежности.

Согласно член 38 став 1 од Законот за Судскиот совет на Република Северна Македонија “Работите од своја надлежност, Советот ги разгледува и за нив одлучува на седница.

Согласно член 39 став 1 од Законот за Судскиот совет на Република Северна Македонија “Седниците на Советот се јавни“ а согласно став 2 од истиот член “Јавноста може да биде исклучена само со одлука на Советот заради заштита на угледот и интегритетот на судијата или кандидатот за судија. За склучување на јавноста од седниците, Советот одлучува со двотретинско мнозинство гласови од вкупниот број членови на Советот со право на глас“.

Агенцијата смета дека, бараните информации се информации од јавен карактер. Во случајов, не станува збор за исклучок од слободниот пристап до информации од јавен карактер, туку за должност за информирање на јавноста за работи од надлежност на Имателот на информации, односно за побарани документи кои согласно член 10 став 1 од Законот за слободен пристап до информации од јавен карактер Имателот на информации е должен да ја информира јавноста.

Со давање на бараните податоци нема да настане штета ниту за вршителите на јавни функции, ниту за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му ја достави бараната информација, на начин и во форма наведени во Барањето.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за Жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,****Пламенка Бојчева** |